Kritikken har været hyppig, og kritikken har været hård. I England har den første Premier League-sæson med videohjælp til dommerne affødt talrige fortvivlede spillere og frustrerede fans. Som Manchester City-stjernen Raheem Sterling skrev på Twitter, da han havde fået endnu et mål annulleret af VAR – video assistant referee – for en marginal og usikker offside:​

»For fanden, det her tager livet af mig, mand #forbandet«.

Eller som fans fra Crystal Palace proklamerede på et sort banner under en kamp: »Det dræber passionen. Det dræber stemningen. Det dræber spillet. Stop VAR nu«.